**СТАНОВИЩЕ**

**за дисертацията на Джонг Сук Уон**

**„Образът на корейската жена в устното народно творчество”**

**за присъждане на образователната и научна степен „доктор”**

**по професионално направление 2.1 Филология (Корейска литература и култура)**

**Рецензент: проф. дфн Александър Викторович Федотов**

Дисертацията на Джонг Сук Уон в обем от 150 страници съдържа увод, три глави, заключение, библиография и приложения. Във фокуса на вниманието на дисертанта е образът на корейската жена, представен в устното народно творчество, по-специално във фолклорни песни и поговорки. Така заявената тема обаче е допълнена от съществен анализ на мястото, положението, ролята и бита на корейските жени в традиционното корейско общество. Казано с други думи, дисертантът се опита да представи по-цялостна картина на образа на корейската жена в стара Корея на базата на анализираните фоклорни образци.

Дадена дисертация не е първо българско изследване върху корейския фоклор, но безспорно е първо по рода си, посветено не на отделни корейски фолклорни жанрове, а на специфични образи – тук това е корейската жена – представени в корейската устна народна традиция.

В това се откроява иновационният характер на разработката.

В увода към дисертацията авторът ни запознава с целите, задачите и методологията на изследването, а също така ни въвежда в съответната научна проблематика. Джонг Сук Уон базира своя анализ върху множество корейски народни песни, пословици и поговорки, които в повечето случаи самостоятелно за първи път превежда на български език. В увода тя също така извършва преглед на наличната критична корейска литература по разглежданата проблематика, като не пропуска да представи и мненията по темата на по-известни български учени-кореисти и фолклористи.

В първата глава дисертантът прецизно ни въвежда в основните характеристики на корейските фоклорни песни, разглежда подробно представените в тях женски образи, изучава особеностите на тези песни, като поставя акцент върху конфуцианското и будисткото влияние върху тях. Разбира се, тук става дума за сложното преплитане на етичните норми, функциониращи в рамките на двете идеологически и духовни системи в Корея. Би било добре, ако дисертантът да спомене и за даоисткия подход към жената в тогавашното корейско общество.

Втората глава е посветена на по-цялостен анализ на мястото и ролята на жената в корейското общество. Това е синхронен и диахронен анализ, в рамките на който дисертантът демонстрира добро познаване на корейската социална и културна история. Напълно оправдано тогавашното общество се разглежда предимно през призмата на конфуцианския морал и нравственост, които отвеждат на жената второстепенно място в корейския социум.

Значително място е отделено на описанието на вътрешните семейни взаимоотношения, като с това в дисертацията се прави опит да бъде засегнат и проблемът за половите взаимоотношения в традиционното корейско общество. Тази тематична амбивалентнст на дисертацията донякъде е неизбежна, но би било добре дисертантът да се спре по-категорично върху един от двата подхода: фолклористичния или културно-антропологичния (Gender Studies).

В третата глава Джонг Сук Уон анализира ежедневието на корейските жени, отразено във фолклорните песни, пословиците и поговорките. Анализът тук е задълбочен, на базата на който се правят обосновани и логични изводи.

В приложенията дисертантът публикува корейските фолклорни текстове, използвани в дисертацията, като с това повишава нивото на приложимостта на текста за учени-кореисти.

По темата на дисертацията Джонг Сук Уон има три публикации на български и корейски език. Дисертацията е минала апробация под формата на научни доклади по време на международни и национални конференции у нас в България и в чужбина.

Авторът на това становище няма общи публикации с дисертанта.

Авторефератът на Джонг Сук Уон отговаря на всички необходими условия.

Накрая бих искал да задам на дисертанта следния въпрос: дали корейският фоклорен жанр *пхансори* също може да се използва за анализ на проблема, повдигнат в резенцираната дисертация?

Всичко казано дотук ми дава основание да предложа на уважаемите членове на научното жури да присъди образователната и научна степен „доктор” на Джонг Сук Уон по професионално направление 2.1. Филология (Корейска литература и култура).

